VENDIM
Nr. 641, datë 16.10.2024 

PËR MIRATIMIN E RREGULLORES PËR PËRZGJEDHJEN E KANDIDATIT PËR ZËVENDËSDREJTOR TË PËRGJITHSHËM, DREJTOR TË DEPARTAMENTIT, DREJTOR TË DREJTORISË VENDORE DHE SHEF TË KOMISARIATIT NË POLICINË E SHTETIT

Në mbështetje të nenit 100 të Kushtetutës, të pikës 2, të nenit 59, të pikës 5, të nenit 60, të pikës 5, të nenit 61, dhe të pikës 4, të nenit 62, të ligjit nr. 82/2024, “Për Policinë e Shtetit”, me propozimin e ministrit të Brendshëm, Këshilli i Ministrave

VENDOSI:

1. Miratimin e rregullores për përzgjedhjen e kandidatit për zëvendësdrejtor të përgjithshëm, drejtor të departamentit, drejtor të drejtorisë vendore dhe shef të komisariatit në Policinë e Shtetit, sipas tekstit që i bashkëlidhet këtij vendimi.
2. Në rregulloren e Policisë së Shtetit, miratuar me vendimin nr. 750, datë 16.9.2015, të Këshillit të Ministrave, të ndryshuar, dispozitat që parashikojnë përzgjedhjen e kandidatit për zëvendësdrejtor të përgjithshëm, drejtor të departamentit, drejtor të drejtorisë vendore dhe shef të komisariatit në Policinë e Shtetit, shfuqizohen.
3. Ngarkohen Ministria e Brendshme dhe Drejtoria e Përgjithshme e Policisë së Shtetit për ndjekjen, dhe zbatimin e këtij vendimi.
Ky vendim hyn në fuqi pas botimit në Fletoren Zyrtare. 

ZËVENDËSKRYEMINISTËR
Belinda Balluku

KREU I
TË PËRGJITHSHME

Neni 1
Parime të përgjithshme

Procesi i vlerësimit dhe përzgjedhjes bazohet dhe respekton parimin e mundësive të barabarta, meritokracisë dhe mosdiskriminimit.

Neni 2
Qëllimi

Ky vendim ka për qëllim garantimin e zhvillimit të një procesi vlerësimi objektiv, transparent dhe gjithëpërfshirës, të nxisë konkurrencën profesionale dhe drejtuese në përzgjedhjen e kandidatëve që shfaqin aftësi dhe rezultate të larta, integritet moral dhe profesional.

KREU II
KUSHTET DHE KRITERET QË DUHET TË PLOTËSOJNË KANDIDATËT, MËNYRA E VLERËSIMIT




Neni 3
Zëvendësdrejtor i përgjithshëm i Policisë së Shtetit

Ka të drejtë të aplikojë për funksionin “Zëvendësdrejtor i përgjithshëm i Policisë së Shtetit” punonjësi i policisë, i cili plotëson kriteret e pikës 1, të nenit 59, të ligjit nr. 82/2024, “Për Policinë e Shtetit”, si më poshtë:
1. Më së paku, mban njërën nga gradat e rolit të mesëm drejtues;
2. Të ketë shtetësi shqiptare; 
3. Të mos ketë qenë i dënuar për kryerjen e një vepre penale, me vendim gjyqësor të formës së prerë; 
4. Të mos ketë marrë masat disiplinore të përcaktuara më poshtë, brenda 5 (pesë) vjetëve të fundit:
a) ulje e përkohshme e pagës deri në 40% për një periudhë jo më të gjatë se 1 vit; 
b) shtyrje e afatit të gradimit deri në 5 vjet; 
c) ulje me një gradë për një periudhë deri në 5 vjet;
5. Të jetë në kushte shëndetësore që e lejojnë të kryejë detyrën përkatëse;
6. Të mos ketë konflikt interesi në ushtrimin e detyrës, në përputhje me legjislacionin për konfliktin e interesit.

Neni 4
Drejtor departamenti

Ka të drejtë të aplikojë për funksionin “Drejtor i departamentit” punonjësi i policisë, i cili plotëson kriteret e pikës 4, të nenit 60, të ligjit nr. 82/2024, “Për Policinë e Shtetit”, si më poshtë:
1. Të mbajë njërën nga gradat e rolit të mesëm drejtues;
2. Të ketë shtetësi shqiptare;
3. Të mos ketë qenë i dënuar për kryerjen e një vepre penale, me vendim gjyqësor të formës së prerë; 
4. Të mos ketë masa për shkelje të rënda disiplinore të policisë brenda 3 (tre) vjetëve të fundit;
5. Të jetë në kushte shëndetësore, që e lejojnë të kryejë detyrën përkatëse;
6. Të mos ketë konflikt interesi në ushtrimin e detyrës, në përputhje me legjislacionin për konfliktin e interesit.

Neni 5
Drejtor i drejtorisë vendore

Ka të drejtë të aplikojë për funksionin “Drejtor i drejtorisë vendore” punonjësi i policisë, i cili plotëson kriteret e pikës 3, të nenit 61, të ligjit nr. 82/2024, “Për Policinë e Shtetit”, si më poshtë:
1. Të mbajë njërën nga gradat e rolit të mesëm drejtues;
2. Të ketë shtetësi shqiptare;
3. Të mos ketë qenë i dënuar për kryerjen e një vepre penale, me vendim gjyqësor të formës së prerë; 
4. Të mos ketë masa për shkelje të rënda disiplinore të policisë brenda 3 (tre) vjetëve të fundit;
5. Të jetë në kushte shëndetësore, që e lejojnë të kryejë detyrën përkatëse;
6. Të mos ketë konflikt interesi në ushtrimin e detyrës, në përputhje me legjislacionin për konfliktin e interesit.





Neni 6
Shef komisariati

Ka të drejtë të aplikojë për funksionin “Shef komisariati” punonjësi i policisë, i cili plotëson kriteret e pikës 3, të nenit 62, të ligjit nr. 82/2024, “Për Policinë e Shtetit”, si më poshtë:
1. Të mbajë njërën nga gradat e rolit të parë drejtues;
2. Të ketë shtetësi shqiptare;
3. Të mos ketë masa për shkelje të rënda disiplinore të policisë brenda 3 (tre) vjetëve të fundit;
4. Të jetë në kushte shëndetësore, që e lejojnë të kryejë detyrën përkatëse;
5. Të mos ketë konflikt interesi në ushtrimin e detyrës, në përputhje me legjislacionin për konfliktin e interesit.

Neni 7
Thirrja për paraqitjen e shprehjes së interesit

1. Drejtori i përgjithshëm i Policisë së Shtetit, sipas rastit, shpall thirrjen për paraqitjen e shprehjes së interesit për pozicionet: zëvendësdrejtor të përgjithshëm, drejtor të departamentit, drejtor të drejtorisë vendore dhe shef të komisariatit në Policinë e Shtetit, e cila qëndron e hapur për 7 ditë.
2. Në thirrjen për paraqitjen e shprehjes së interesit përcaktohen:
a) funksioni për konkurrim;
b) koha, vendi dhe mënyra e aplikimit;
c) kriteret që duhet të plotësojnë kandidatët;
ç) dokumentacioni që duhet të dorëzojnë kandidatët;
d) fazat që kalojnë kandidatët deri në përfundim të procesit;
dh) forma dhe përmbajtja e formularit të vlerësimit;
e) mënyra e komunikimit me kandidatët në çdo fazë të procesit.
3. Thirrja për paraqitjen e shprehjes së interesit publikohet në faqen zyrtare të Drejtorisë së Përgjithshme të Policisë së Shtetit. 

Neni 8
Shprehja e interesit nga kandidatët

1. Kandidatët plotësojnë dhe dorëzojnë pranë Komisionit për Vlerësimin e Aplikimeve (në vijim KVA) një kërkesë me shkrim, ku shprehin interesin, si dhe dokumentacionin provues për të dëshmuar kualifikimet e tyre për pozicionin përkatës.
2. Kandidati duhet të paraqesë një aplikim të plotë, në mënyrë që të merret në konsideratë. Vlerësimi bëhet vetëm mbi bazën e dokumenteve të dorëzuara.
3. Kërkesa me shkrim shoqërohet nga dokumentet e mëposhtme:
a) një jetëshkrim i përditësuar;
b) një platformë personale e qëllimeve dhe objektivave që kandidati propozon të ndjekë. Ky dokument duhet të jetë punë origjinale e kandidatit dhe nuk duhet të kalojë 15 faqe;
c) vetëdeklarimin, sipas ligjit nr. 138/2015, “Për garantimin e integritetit të personave të zgjedhur, emëruar ose që marrin funksione publike”;
ç) vërtetim të gjendjes gjyqësore, lëshuar nga organi kompetent shtetëror, i lëshuar jo më herët se 3 muaj nga data e paraqitjes së shprehjes së interesit;
d) vërtetimin/dokumentacionin e përshtatshëm, që provon përvojën e punës së kandidatit për pozicionin për të cilin konkurron;
dh) vlerësimet profesionale dhe etike të kandidatëve në punët që kanë bërë në të shkuarën, nëse ka, apo rezultatet e arritura gjatë përvojave të tyre të punës, që lidhen me ushtrimin e funksioneve në fushën e rendit dhe sigurisë;
e) dokumentacionin e përshtatshëm që provon arritjet gjatë studimeve të larta dhe në trajnime, dhe kurse të certifikuara, brenda dhe jashtë vendit;
ë) dokumentacionin e përshtatshëm, që provon rezultatet e arritura gjatë studimeve pasuniversitare në fushën e rendit ose sigurisë; 
f) kopje të dëshmive të gjuhëve të huaja, nëse ka;
g) kopje të gradës shkencore ose titujve akademikë, nëse ka;
gj) dokumentin shëndetësor që dëshmon aftësinë për punë, e lëshuar jo më herët se 3 muaj nga data e paraqitjes së shprehjes së interesit;
h) vetëdeklarim që kandidati nuk është në konflikt interesi në ushtrimin e detyrës;
i) vetëdeklarim që kandidati nuk është larguar nga puna më parë për shkaqe disiplinore dhe që nuk ka masë disiplinore në fuqi në momentin e kandidimit;
j) autorizimin për Komisionin e Vlerësimit të Aplikimeve, të përcaktuar në lidhjen nr. 1, që i bashkëlidhet këtij vendimi dhe është pjesë përbërëse e tij.
4. Shprehja e interesit dhe të gjitha dokumentet e kërkuara duhet të dorëzohen në adresën e shënuar në thirrjen për paraqitjen e shprehjes së interesit.
5. Pas përfundimit të afatit 7-ditor për paraqitjen e shprehjes së interesit, Drejtoria e Përgjithshme e Policisë së Shtetit publikon në faqen zyrtare emrat e kandidatëve.

KREU III
PËRBËRJA E KOMISIONEVE TË VLERËSIMIT TË APLIKIMEVE DHE KOMISIONEVE TË SHQYRTIMIT TË ANKESAVE

Neni 9
Përbërja e komisioneve të vlerësimit të aplikimeve

1. Komisioni për vlerësimin e aplikimeve për përzgjedhjen e kandidatit për zëvendësdrejtor të përgjithshëm dhe drejtor të departamentit në Policinë e Shtetit përbëhet nga: 
a) një përfaqësues nga Ministria e Brendshme i nivelit të mesëm ose të lartë drejtues, kryetar;
b) një përfaqësues nga Policia e Shtetit me gradën Drejtues i Parë, anëtar;
c) një përfaqësues nga Akademia e Sigurisë me gradën Drejtues i Parë, anëtar.
2. Titullarët e institucioneve, të përmendura në pikën 1, të këtij neni, përcaktojnë anëtarët brenda 24 orëve nga shpallja e thirrjes.
3. Anëtarët e KVA-së për përzgjedhjen e kandidatit për drejtor të drejtorisë vendore dhe shef të komisariatit në Policinë e Shtetit përbëhet nga 3 përfaqësues të Policisë së Shtetit, të cilët mbajnë gradë/funksion më të lartë se funksioni për të cilin konkurrohet.
4. Drejtori i përgjithshëm i Policisë së Shtetit cakton anëtarët e KVA-së, të përmendur në pikën 3, të këtij neni, brenda 24 orëve nga shpallja e thirrjes.
5. Nëse anëtari i KVA-së ka pengesa ligjore në kuptim të ligjit nr. 44/2015, “Kodi i Procedurave Administrative”, si dhe ka konflikt interesi në kuptim të ligjit nr. 9367, datë 7.4.2005, “Për parandalimin e konfliktit të interesave në ushtrimin e funksioneve publike”, zëvendësohet nga një anëtar tjetër.
6. KVA-ja asistohet nga sekretariati teknik, me përfaqësues nga Policia e Shtetit.

Neni 10
Komisioni i shqyrtimit të ankesave

1. Komisioni i shqyrtimit të ankesave (në vijim KSHA) për përzgjedhjen e kandidatit për zëvendësdrejtor të përgjithshëm, drejtor të departamentit, drejtor të drejtorisë vendore dhe shef të komisariatit në Policinë e Shtetit përbëhet nga:
a) një përfaqësues nga Ministria e Brendshme, të nivelit të mesëm ose të lartë drejtues, kryetar;
b) një përfaqësues nga Policia e Shtetit, me gradën Drejtues i Parë, anëtar;
c) një përfaqësues nga Akademia e Sigurisë, me gradën Drejtues i Parë, anëtar.
2. Titullarët e institucioneve, të përmendura në pikën 1, të këtij neni, përcaktojnë anëtarët brenda 24 orëve nga shpallja e thirrjes.
3. Nëse anëtari i komisionit ka pengesa ligjore, në kuptim të ligjit nr. 44/2015, “Kodi i Procedurave Administrative”, si dhe ka konflikt interesi në kuptim të ligjit nr. 9367, datë 7.4.2005, “Për parandalimin e konfliktit të interesave në ushtrimin e funksioneve publike”, zëvendësohet nga një anëtar tjetër.
4. Komisioni asistohet nga sekretaria teknike.

KREU IV
FAZAT DHE PROCEDURAT E VLERËSIMIT TË KANDIDATËVE

Neni 11
Vlerësimi paraprak

1. Brenda 10 ditëve nga përfundimi i afatit të dorëzimit të shprehjeve të interesit, KVA-ja kryen vlerësimin paraprak të aplikimeve, me qëllim verifikimin e plotësimit të kushteve ligjore.
2. Nëse është e nevojshme, pa kaluar afatin e parashikuar në këtë pikë, KVA-ja kërkon informacione të mëtejshme prej kandidatit, institucioneve publike apo punëdhënësit të kandidatit.
3. Në përfundim të vlerësimit paraprak, KVA-ja harton listën e kandidatëve që plotësojnë kushtet ligjore dhe të kandidatëve që nuk i plotësojnë këto kushte, bazuar në dokumentacionin e paraqitur nga kandidati dhe dokumentacionin shtesë të mbledhur.
4. KVA-ja merr vendim për skualifikimin e kandidatëve që nuk plotësojnë kushtet ligjore dhe i njofton me shkrim kandidatët, në mënyrë të posaçme dhe të arsyetuar për shkaqet e skualifikimit.
5. Vendimet për kualifikimin ose skualifikimin e aplikantëve merren me shumicën e votave. 

Neni 12
Intervistimi i kandidatëve

1. KVA-ja organizon intervistën me kandidatët dhe i njofton ata të paktën 48 orë përpara për datën dhe orën e intervistës. 
2. Anëtarët e komisionit i drejtojnë pyetje kandidatit në përputhje me kriteret e vlerësimit, sipas këtij vendimi.
3. Seanca e intervistës për secilin kandidat mbahet në praninë e të gjithë anëtarëve të komisionit.
4. Intervista do të fokusohet në fushat e vlerësimit të kandidatit.
5. Pas përfundimit të intervistës, KVA-ja zhvillon një seancë të mbyllur për të vlerësuar cilësitë e secilit kandidat. Komisioni do të shqyrtojë çdo dokument të nevojshëm për vlerësimin e kandidatit.

Neni 13
Vlerësimi i kandidatëve

1. Kandidatët e kualifikuar vlerësohen për: 
a) aftësitë profesionale, me peshë specifike 20% të vlerësimit të përgjithshëm; 
b) integritetin moral, me peshë specifike 10% të vlerësimit të përgjithshëm;
c) aftësitë organizative dhe drejtuese, me peshë specifike 60% të vlerësimit të përgjithshëm;
ç) elementet shtesë për vlerësim, me peshë specifike 10% të vlerësimit të përgjithshëm.
2. Komisioni bën vlerësimin e kandidatëve sipas formularit të vlerësimit, të përcaktuar në lidhjen nr. 2, që i bashkëlidhet këtij vendimi dhe është pjesë përbërëse e tij. 


Neni 14
Vlerësimi i aftësive profesionale

Vlerësimi i aftësive profesionale të çdo kandidati bazohet në kriteret e mëposhtme:
1. Kohëzgjatja dhe përshtatshmëria e përvojës në punë me funksionin për të cilin konkurron;
2. Rezultatet e vlerësimeve profesionale ose etike të kandidatëve në funksionet e mëparshme, nëse ka, ose rezultatet e arritura gjatë përvojave të tyre të punës, që lidhen me ushtrimin e funksioneve në fushën e rendit ose sigurisë;
3. Rezultatet e arritura gjatë studimeve të larta dhe në kurse trajnimi të certifikuara, brenda dhe jashtë Shqipërisë;
4. Rezultatet e arritura gjatë studimeve pasuniversitare në fushën e rendit ose sigurisë;
5. Punime akademike, studime shkencore, shkrime dhe ligjërata profesionale, botime, pjesëmarrje në aktivitete shkencore (përveç atyre që kanë shërbyer për fitimin e gradës shkencore), pjesëmarrje në procesin e hartimit ose të konsultimit të legjislacionit dhe çdo angazhim tjetër profesional i kandidatit gjatë 5 viteve të fundit në fushën e rendit ose sigurisë.

Neni 15
Vlerësimi i integritetit moral

1. Vlerësimi i çdo kandidati në lidhje me integritetin moral bazohet në kriteret e mëposhtme:
a) Reputacioni që kandidati gëzon në shoqëri dhe te kolegët, si rezultat i aktivitetit të tij profesional, bazuar në cilësitë morale, si: ndershmëria, përpikëria në kryerjen e detyrave, drejtësia në marrjen e vendimeve dhe llogaridhënia;
b) Opinioni që kandidati gëzon në shoqëri dhe te kolegët, si rezultat i aktiviteteve të kryera gjatë kohës që nuk ushtron funksionin e tij, bazuar në cilësitë morale, si: besueshmëria, paanshmëria, dinjiteti, veprimtaritë sociale ose kulturore.
2. Vlerësimi për integritetin moral bëhet përmes dokumenteve të dorëzuara nga kandidatët, dokumenteve të mbledhura nga komisioni, të dhënave nga seancat dëgjimore, të dhënave publike ose burimeve të tjera të besueshme.

Neni 16
Vlerësimi i aftësive organizative dhe drejtuese

1. Vlerësimi i çdo kandidati për aftësitë organizative dhe drejtuese bazohet në kriteret e mëposhtme:
a) aftësitë e provuara në marrjen e vendimeve dhe përgjegjësive, bazuar në përvojat e mëparshme profesionale dhe shoqërore;
b) aftësitë në komunikim;
c) aftësia për të punuar në grup dhe në mjedise multidisiplinare dhe/ose multikulturore;
ç) aftësia për përfaqësim në publik. 
2. Komisioni vlerëson përmbushjen e kritereve të mësipërme, bazuar në dokumentet e dorëzuara nga kandidati, të administruara nga komisioni, si dhe ato të mbledhura gjatë intervistimit në seancën dëgjimore me kandidatin.

Neni 17
Elemente shtesë për vlerësim

Krahas kritereve të përcaktuara në këtë vendim, kandidatët vlerësohen edhe për kriteret e mëposhtme, si:
a) mbajtja e titujve akademikë;
b) studimet dhe trajnimet afatgjata të kryera jashtë vendit, jo më pak se dy javë në fushën e rendit ose sigurisë, ose aftësive menaxheriale;
c) zotërimi i gjuhëve të huaja, të vërtetuar me dokument përkatës.

Neni 18
Procedura e vlerësimit

1. KVA-ja do të vlerësojë dokumentacionin e dorëzuar nga kandidati, të mbledhur nga KVA-ja dhe informacionin e dhënë gjatë intervistës për të përfunduar vlerësimin.
2. Secili nga anëtarët e KVA-së bën vlerësimin e kandidatëve me pikë, sipas rubrikave të përcaktuara në formularin e vlerësimit.
3. Anëtarët e komisionit bëjnë vlerësime individuale dhe të pavarura, dhe rezultati i kandidatit është mesatarja e vlerësimeve të të gjithë anëtarëve të komisionit.

Neni 19
Shpallja e rezultateve paraprake

1. Brenda 48 orëve nga përfundimi i procesit të vlerësimit të kandidatëve, komisioni shpall listën e rezultateve përfundimtare të kandidatëve, sipas rendit zbritës.
2. Në rastet kur kandidatët kanë pikë të barabarta, renditet i pari kandidati i cili është vlerësuar më tepër për komponentin, i cili ka peshën specifike më të madhe, të përcaktuar në nenin 13, të këtij vendimi. Nëse edhe pas rivlerësimit kandidatët renditen me pikë të barabarta, ata do të listohen në bazë të vjetërsisë në funksion dhe në përvojën profesionale.
3. Çdo kandidat ka të drejtën e ankimit pranë Komisionit të Shqyrtimit të Ankesave për shkeljet procedurale të pretenduara, brenda 2 ditëve nga shpallja e rezultateve paraprake.

Neni 20
Procedura e ankimit

1. Vendimi për vlerësimin apo skualifikimin e kandidatit mund të ankimohet nga kandidati pranë komisionit të shqyrtimit të ankesave, brenda 2 ditëve nga momenti i njoftimit.
2. KSHA-ja vendos brenda 5 ditëve nga momenti i paraqitjes së ankesës dhe njofton KVA-në, dhe kandidatin lidhur me vendimmarrjen.
3. Mënyra e rivlerësimit pranë KSHA-së është sipas rregullave të parashikuara për KVA-në.

KREU V
SHPALLJA E REZULTATEVE DHE EMËRIMI NË DETYRË

Neni 21
Shpallja e rezultateve përfundimtare

1. Në përfundim të procesit të ankimimit, KVA-ja, jo më vonë se dita e nesërme pas marrjes së vendimit për shqyrtimin e ankimit të fundit, publikon në faqen zyrtare të Policisë së Shtetit listën e kandidatëve, të renditur sipas rezultatit të arritur në rend zbritës. Rezultati përfundimtar përllogaritet me dy presje dhjetore.
2. Në rastet kur kandidatët kanë pikë të barabarta, renditet i pari kandidati i cili është vlerësuar me pikë më tepër për komponentin, i cila ka peshën specifike më të madhe, të përcaktuar në nenin 13, të këtij vendimi. Nëse edhe pas rivlerësimit kandidatët renditen me pikë të barabarta, ata do të listohen në bazë të vjetërsisë në funksion dhe në përvojën profesionale.


Neni 22
Propozimi dhe emërimi në detyrë

1. Në përfundim të procesit të konkurrimit për funksionet “Zëvendësdrejtor i përgjithshëm” dhe “Drejtor departamenti”, drejtori i përgjithshëm i Policisë se Shtetit i propozon ministrit të Brendshëm 3 (tre) kandidatë, të vlerësuar me pikët më të larta.
2. Në përfundim të procesit të konkurrimit për funksionet “Drejtor i drejtorisë vendore të Policisë” dhe “Shef komisariati”, KVA-ja i vendos në dispozicion drejtorit të përgjithshëm të Policisë listën përfundimtare të rezultateve, i cili duhet të emërojë një nga 3 (tre) kandidatët me pikët më të larta.
3. Në çdo rast të përcaktuar në pikat 1 dhe 2, të këtij neni, asnjë kandidat nuk mund të emërohet në detyrë nëse nuk është vlerësuar me të paktën 70% të pikëve të rezultatit të përgjithshëm.
4. Autoritetet e përcaktuara në pikat 1 dhe 2, të këtij neni, brenda 5 ditëve nga paraqitja e propozimit, emërojnë kandidatin fitues në funksionin përkatës. Dokumentacioni i kandidatit fitues, si dhe formularët e vlerësimit bëhen pjesë e dosjes së tij të personelit.

Neni 23
Konfidencialiteti, mbrojtja e të dhënave dhe klasifikimi

Procedurat e parashikuara në këtë vendim kryhen në përputhje me legjislacionin në fuqi për mbrojtjen e të dhënave personale dhe informacionin e klasifikuar. Dokumentet duhet të jenë të redaktuara para publikimit, në rast se përmbajnë informacion personal të kandidatëve ose informacion rreth personave të tjerë. 

Lidhja nr. 1

AUTORIZIM
MBI VERIFIKIMIN E FIGURËS DHE INTEGRITETIT

Unë i/e nënshkruari/a (emri, atësia, mbiemri), kandidat/e për zëvendësdrejtor të përgjithshëm/drejtor të departamentit/drejtor të drejtorisë vendore/shef të komisariatit, autorizoj Komisionin e Vlerësimit të Aplikimeve të kryejë verifikimin në të gjitha subjektet publike dhe private, brenda dhe jashtë territorit të Shqipërisë, të figurës dhe integritetit tim, si dhe çdo shkaku tjetër përjashtues.
Ky autorizim ka vlerë deri në përfundim të procesit të përzgjedhjes.
Të gjitha veprimet për të kryer kontroll dhe për të siguruar të dhëna, të kryera nga Ministria e Brendshme apo persona/subjekte të autorizuara prej tij, i konsideroj sikur janë kryer nga unë vetë.

Autorizuesi
Data, vendi i nënshkrimit
Emër, mbiemër, nënshkrim










[bookmark: _GoBack]Lidhja nr. 2

FORMULAR
PËR VLERËSIMIN E KANDIDATIT

Kandidati/ja z./znj.______________________________

	Nr.
	Komponentët dhe elementet e vlerësimit
	Pikët maksimale 
	Pikët e akorduara

	
	
	
	Për çdo element
	 Për komponentin

	1
	Vlerësimi profesional
	20
	X
	

	 
	Kohëzgjatja dhe rëndësia/përshtatshmëria e eksperiencës në punë me pozicionin në të cilin konkurron
	
	
	

	 
	Rezultatet e vlerësimeve profesionale ose etike të kandidatëve në pozicionet e mëparshme, nëse ka ose rezultatet e arritura gjatë përvojave të tyre të punës që lidhen me ushtrimin e funksioneve në fushën e rendit ose sigurisë
	
	
	

	 
	Rezultatet e arritura gjatë studimeve të tyre të larta, si dhe në kurse trajnimi të certifikuara në Shqipëri dhe jashtë Shqipërisë.
	
	
	

	 
	Rezultatet e arritura gjatë studimeve pasuniversitare në fushën e rendit ose sigurisë
	
	
	

	 
	Punime akademike, studime shkencore, shkrime dhe ligjërata profesionale, botime, pjesëmarrje në aktivitete shkencore, pjesëmarrje në procesin e hartimit ose të konsultimit të legjislacionit dhe çdo angazhim tjetër profesional i kandidatit gjatë 5 viteve të fundit në fushën e rendit ose sigurisë
	
	
	

	2
	Vlerësimi moral dhe i integritetit
	10
	X
	

	 
	Reputacioni që kandidati gëzon në shoqëri dhe te kolegët, si rezultat i aktivitetit të tij profesional bazuar në cilësitë morale, si: ndershmëria, përpikëria në kryerjen e detyrave, drejtësia në marrjen e vendimeve, llogaridhënia
	
	
	

	 
	Opinioni që kandidati gëzon në shoqëri dhe të kolegët, si rezultat i aktiviteteve të kryera gjatë kohës që nuk ushtron funksionin e tij bazuar në cilësitë morale, si: besueshmëria, paanshmëria, dinjiteti, veprimtaritë sociale ose kulturore
	
	
	

	3
	Vlerësimi organizativ dhe drejtues
	60
	X
	

	 
	Cilësia e platformës dhe vizionit që ata paraqesin
	
	
	

	 
	Aftësitë e provuara në marrjen e vendimeve dhe përgjegjësive, bazuar, gjithashtu, në përvojat e mëparshme profesionale dhe shoqërore
	
	
	

	 
	Aftësitë në komunikim
	
	
	

	 
	Aftësia për të punuar në grup dhe në mjedise multidisiplinare dhe/ose multikulturore
	
	
	

	 
	Aftësia për përfaqësim në publik
	
	
	

	4
	Elemente shtesë për vlerësim
	10
	X

	

	 
	Mbajtja e titujve akademikë
	
	
	

	 
	Studime dhe trajnime afatgjata të kryera jashtë vendit, jo më pak se dy javë në fushën e rendit ose sigurisë, ose menaxheriale
	
	
	

	 
	Zotërimi i gjuhëve të huaja, duke i dhënë përparësi gjuhëve zyrtare të Këshillit të Evropës
	
	
	

	 
	TOTALI I PIKËVE
	100
	
	

	
	
	
	
	

	
	

Anëtar i Komisionit të Vlerësimit të Aplikimeve

Emri Mbiemri





